b'\n_START_ARTICLE_\nLiterarna zvrst\n_START_PARAGRAPH_\nLiterarne zvrsti ali literarne vrste (nem. literarische Gattungen, pl. gatunek literacki, srb./hr. knji\xc5\xbeevni rodovi i vrste) so kategorije za razvr\xc5\xa1\xc4\x8danje literarnih del. Izraz v\xc4\x8dasih zajema najsplo\xc5\xa1nej\xc5\xa1e tipe (temeljne mo\xc5\xbenosti) literarnega izra\xc5\xbeanja oz. nadvrste liriko, epiko in dramatiko, v\xc4\x8dasih pa je zbirni izraz za besedila, kot so roman, tragedija, epigram, humoreska itd., ki so dolo\xc4\x8dena snovno, motivno, tematsko, zgradbeno, slogovno itd. Zaradi heterogenosti poimenovanj je pojme nemogo\xc4\x8de razvrstiti v enovit teoreti\xc4\x8dni sistem. Se pa dajo razporediti po obsegu, zvezah z literarnimi nadvrstami ali po pesni\xc5\xa1ki in prozni formi. \xc5\xbde tradicionalne poetike v obdobju renesanse, baroka in klasicizma so delile zvrsti na velike in male.\n_START_SECTION_\nVelike literarne zvrsti\n_START_PARAGRAPH_\nTako imenujemo literarne zvrsti velikega obsega, zlasti epske ali dramske: ep, didakti\xc4\x8dna ali pou\xc4\x8dna pesnitev, roman, povest, tragedija, komedija, drama, dramska pesnitev itd.\n_START_SECTION_\nMale literarne zvrsti\n_START_PARAGRAPH_\nZajemajo kratka in srednje dolga besedila, zlasti v obmo\xc4\x8dju lirike in pripovedni\xc5\xa1tva: himna, oda, elegija, idila, satira, epigram, pesem, pesem v prozi, likovna pesem, konkretna pesem, balada, romanca, bajka, basen, prilika, legenda, pravljica, pripovedka, novela, kratka zgodba, \xc4\x8drtica, enodejanka itd.\n_START_SECTION_\nPolliterarne zvrsti\n_START_PARAGRAPH_\nZvrstem, ki so literarne samo deloma, pravimo polliterarne. Mo\xc4\x8dna je njihova spoznavna funkcija, estetska pa je manj\xc5\xa1a. Najpomembnej\xc5\xa1e polliterarne zvrsti novega veka so filozofske in znanstvene razprave ter eseji.'